Diari Oficial de la Generalitat Valenciana


Sumari del DOGV 8872, del 03-08-2020 (2020/6361)

DECRET 86/2020, de 31 de juliol, del Consell, de regulació del Comité d'Esport Universitari de la Comunitat Valenciana
----------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/07/31/86/dof/vci/html**

### Dades del document

Número de DOGV
:   8872

Data del DOGV
:   03-08-2020

Secció del DOGV
:   I. DISPOSICIONS GENERALS

Número del document
:   2020/6361


Data del document
:   31-07-2020

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * esport
    * administració regional
    * legislació

DECRET 86/2020, de 31 de juliol, del Consell, de regulació del Comité d'Esport Universitari de la Comunitat Valenciana  
  
 [2020/6361]  
L'Estatut d'Autonomia de la Comunitat Valenciana disposa en el seu article 49.1.28 que l'esport és competència exclusiva de la Generalitat. La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix en el seu article 3, com una de les línies generals d'actuació de la Generalitat en el desenvolupament de la seua política esportiva, «l'establiment de mesures de col·laboració i coordinació amb les universitats per al desenvolupament de l'esport universitari i la investigació en les ciències de l'esport i l'activitat física». El seu article 42 estableix «que les universitats, d'acord amb la seua pròpia autonomia, exerceixen competències en matèria de competicions i activitats esportives dins del seu àmbit respectiu d'actuació», i l'article 43 estableix que la conselleria competent en matèria d'esport col·laborarà amb les universitats en l'organització i desenvolupament de les seues competicions i activitats esportives, principalment les de caràcter interuniversitari.  
En exercici de les seues competències, les universitats valencianes han estat desenvolupant una labor essencial en el foment de l'esport i de l'activitat física de la comunitat universitària; totes elles proporcionen serveis de formació o perfeccionament en diferents modalitats esportives, organitzen i participen activament en competicions esportives d'àmbit universitari, disposen de serveis i mesures de suport als esportistes d'elit o d'alt nivell, o impulsen programes diversos destinats a promoure la integració, la igualtat o la salut de l'alumnat a través de l'activitat esportiva.  
Aquestes actuacions coincideixen hui amb les prioritats i els objectius de l'acció del Consell en l'àmbit de l'esport, i amb les mesures que des de la Generalitat tenen per objecte promoure l'activitat física com a hàbit de vida saludable i com a instrument essencial d'integració, de promoció de la igualtat i de cohesió de la societat valenciana.  
L'existència d'objectius compartits i la voluntat de promoure i coordinar actuacions conjuntes que contribueixen a la seua consecució, han intensificat en els últims temps les mesures de suport del Consell a l'esport universitari, així com el diàleg i la cooperació entre les universitats i la Generalitat, fent necessari i d'interés general el desenvolupament d'un instrument de col·laboració que facilite el diàleg i l'acció coordinada en aquest àmbit.  
L'article 44 de la Llei 2/2011 va crear el Comité d'Esport Universitari de la Comunitat Valenciana, adscrit a la conselleria competent en esport, com a òrgan de coordinació, programació i promoció de l'activitat i competició esportiva de les universitats, i amb la competència específica de qualificar les competicions esportives oficials d'àmbit universitari de la Comunitat Valenciana. En aquest marc, aquest decret té per objecte regular el règim jurídic, la composició i el funcionament del Comité d'Esport Universitari de la Comunitat Valenciana, amb la finalitat de fer possible la seua posada en marxa i el compliment de les seues funcions, i amb l'objectiu de millorar la coordinació interinstitucional mitjançant una via formal, periòdica i institucionalitzada.  
  
A aquest efecte, el text consta de 6 articles, dues disposicions addicionals, una disposició derogatòria i dues disposicions finals. L'articulat regula l'objecte del Comité, la seua naturalesa jurídica i la seua adscripció, així com les seues funcions, la seua composició i el seu règim de funcionament.  
El procés d'elaboració de la norma ha estat presidit pels principis de bona regulació de l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
En aquest sentit, els principis de necessitat i d'eficàcia estan acreditats en els informes previs a l'adopció de la norma i en aquest preàmbul, que exposa els motius d'interés general que justifiquen el desenvolupament de l'article 44 de la Llei 2/2011 i l'oportunitat de la posada en marxa del Comité; d'altra banda, la memòria econòmica i les disposicions addicionals primera i segona acrediten, en virtut del principi d'eficiència, la utilització de recursos ja existents i la no-incidència de la norma en els pressupostos de la Generalitat.  
Així mateix, en interés del principi de proporcionalitat, el text garanteix la posada en marxa del Comité, però deixa en mans del mateix òrgan el desenvolupament detallat de les normes bàsiques de funcionament intern que s'hi estableixen.  
D'acord amb el principi de seguretat jurídica, s'ha vetlat per la coherència d'aquesta norma amb la resta de l'ordenament jurídic i, en virtut del principi de transparència, s'han dut a terme els tràmits de consulta prèvia i d'audiència pública realitzats de conformitat amb l'exigit en l'article 133 de la Llei 39/2015.  
De conformitat amb l'article 21.2.h de la Llei 4/2007, de 9 de febrer, de coordinació del Sistema Universitari Valencià s'ha traslladat el projecte normatiu al Consell Valencià d'Universitats i Formació Superior.  
  
Aquesta disposició està inclosa en el Pla normatiu de l'Administració de la Generalitat per a 2020.  
Per tot el que s'ha exposat, en ús de les atribucions conferides per l'article 18.c de la Llei 5/1983, de 30 de desembre, de la Generalitat, del Consell, a proposta del conseller d'Educació, Cultura i Esport, conforme amb el Consell Jurídic Consultiu, prèvia deliberació del Consell, en la reunió de 31 de juliol de 2020,  
  
  
DECRETE  
  
Article 1. Objecte  
Aquest decret té per objecte la regulació del règim jurídic, composició i funcionament del Comité d'Esport Universitari de la Comunitat Valenciana.  
  
Article 2. Naturalesa jurídica i adscripció  
1. El Comité d'Esport Universitari de la Comunitat Valenciana és un òrgan col·legiat de participació i assessorament en matèria de coordinació, programació i promoció de l'activitat i competició esportiva de les universitats.  
2. S'adscriu a la conselleria competent en esport, i es regeix, quant a la seua composició i funcionament, pel que es preveu en aquest decret i pel que, si és el cas, establisca el seu respectiu reglament de règim intern i altres disposicions que li siguen d'aplicació.  
  
Article 3. Funcions  
El Comité d'Esport Universitari de la Comunitat Valenciana té com a funcions:  
1. Qualificar les competicions esportives oficials d'àmbit universitari de la Comunitat Valenciana.  
2. Promoure l'esport universitari coordinant actuacions entre universitats.  
3. Convocar el Campionat Autonòmic d'Esport Universitari-CADU i fomentar la participació de les universitats.  
4. Impulsar propostes de millora de l'esport universitari, amb especial atenció a l'esport femení i l'eliminació d'estereotips de gènere.  
  
5. Elaborar, si és el cas, el seu reglament de règim intern de funcionament.  
6. Assessorar, quan li siga requerit, sobre qualsevol actuació o incidència en l'àmbit de l'esport universitari.  
7. Qualsevol altra funció que se li atribuïsca legalment o reglamentàriament.  
  
Article 4. Composició  
1. El Comité d'Esport Universitari de la Comunitat Valenciana està compost per les següents persones:  
a) Presidència: la persona titular de la secretaria autonòmica competent en matèria d'esport.  
b) Vicepresidència primera: la persona titular del rectorat de la universitat que exercisca la secretaria del Campionat Autonòmic d'Esport Universitari-CADU.  
c) Vicepresidència segona: la persona titular de la direcció general competent en matèria d'esport.  
d) Vocalies:  
1r. La persona titular de la subdirecció general competent en matèria d'esport.  
2n. Un representant, amb rang no inferior a subdirecció general, de la direcció general amb competències en matèria d'universitats.  
3r. La persona titular del servei competent en matèria d'esport universitari de la direcció general competent en matèria d'esport.  
4t. Les persones titulars dels vicerectorats amb competència en matèria d'esport, de totes les universitats de la Comunitat Valenciana.  
  
5é. Les persones titulars dels serveis d'esport de totes les universitats de la Comunitat Valenciana.  
6é. Dues persones representants dels serveis o unitats d'igualtat de les universitats valencianes.  
7é. Una persona representant del Consell Interuniversitari Valencià d'Estudiants.  
8é. Dues persones representants de federacions esportives, designades per la presidència del Comité.  
e) Secretaria: correspondrà a la universitat que exercisca la secretaria del Campionat Autonòmic d'Esport Universitari-CADU, amb veu i vot.  
2. Per a un major coneixement dels temes a tractar, a les reunions del Comité podrà assistir el personal funcionari, experts o aquelles altres persones que el mateix òrgan col·legiat decidisca, i disposaran de veu però no de vot.  
3. El Comité podrà acordar la creació de comissions tècniques de treball. El mateix Comité determinarà, en cada cas, la composició i les funcions de cadascuna d'elles.  
4. La Presidència dirimirà amb el seu vot els empats, a l'efecte d'adoptar acords.  
5. En compliment de la Llei 9/2003, de 2 d'abril, de la Generalitat, per a la igualtat de dones i homes, la composició del Comité serà paritària, excepte per raons objectivament fundades.  
  
Article 5. Mandat, cessament i substitució  
1. La pertinença al Comité d'Esport Universitari de la Comunitat Valenciana en representació tant de les administracions públiques com de les altres entitats estarà supeditada a la permanència dels seus membres en el càrrec en virtut del qual van ser proposats i nomenats.  
2. En casos de vacant, absència, malaltia o una altra causa justificada, la Presidència serà substituïda per la Vicepresidència que corresponga pel seu ordre, i si no n'hi ha, pel membre del vicerectorat amb competència en matèria d'esport de major edat.  
3. En cas de vacant, absència, malaltia o una altra causa justificada, les vocalies podran ser representades, respectivament, per una persona suplent designat per les institucions i entitats a les quals representen.  
  
4. En casos de vacant, absència, malaltia o una altra causa justificada, la Secretaria haurà de ser suplida per una altra universitat, d'entre les participants en el Campionat Autonòmic d'Esport Universitari-CADU, per elecció entre elles.  
  
Article 6. Funcionament  
1. La constitució, convocatòria, règim de les sessions i d'adopció d'acords i, en general, el funcionament del Comité d'Esport Universitari de la Comunitat Valenciana, s'ajustarà al que s'estableix en els articles 15 al 18 de la Llei 40/2015, d'1 d'octubre, de règim jurídic del sector públic, i els articles 19 al 22 en tot el no previst en aquest decret.  
  
2. El Comité, sense perjudici del que es disposa en l'apartat anterior, podrà aprovar normes pròpies de funcionament intern per al millor acompliment de les seues atribucions.  
3. El Comité es reunirà, almenys, una vegada a l'any en sessió ordinària; i extraordinària quan la importància o urgència dels assumptes a tractar ho requerisca, per convocatòria de la Presidència, a iniciativa pròpia o a petició d'un terç dels seus membres.  
  
  
DISPOSICIONS ADDICIONALS  
  
Primera. Incidència en la dotació de despeses  
La implantació i desenvolupament d'aquest decret no podrà tindre cap incidència en la dotació dels capítols de despesa assignats a la conselleria competent en matèria d'esport, i en tots cas, serà atesa amb els seus mitjans personals i materials.  
  
Segona. Retribucions  
Les persones pertanyents al Comité d'Esport Universitari de la Comunitat Valenciana no percebran cap retribució o compensació econòmica per l'acompliment de les seues funcions.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang en el que contradiguen o s'oposen al que es disposa en aquest decret.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria competent en matèria d'esport per a desenvolupar i executar d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 31 de juliol de 2020  
  
La vicepresidenta del Consell:  
MÓNICA OLTRA JARQUE  
  
El conseller d'Educació, Cultura i Esport:  
VICENT MARZÀ i IBAÑEZ


Còpia Permalink ELI